Document ID: 32000D0554

Απόφαση της Επιτροπής
της 6ης Σεπτεμβρίου 2000
που επιτρέπει στη Δημοκρατία της Αυστρίας να χρησιμοποιεί το μητρώο των βοοειδών για μερική αντικατάσταση των ερευνών επί του ζωικού κεφαλαίου των βοοειδών
[κοινοποιηθείσα υπό τον αριθμό Ε(2000) 2467]
(Το κείμενο στην γερμανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2000/554/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 93/24/ΕΟΚ του Συμβουλίου, της 1ης Ιουνίου 1993, σχετικά με τη διεξαγωγή στατιστικών ερευνών στον τομέα παραγωγής βοοειδών(1), όπως τροποποιήθηκε τελευταία από την οδηγία 97/77/ΕΚ(2), και ιδίως το άρθρο 1 παράγραφοι 2 και 3,
Εκτιμώντας τα ακόλουθα:
(1) Ο κανονισμός (ΕΚ) αριθ. 820/97 του Συμβουλίου της 21ης Απριλίου 1997 θεσπίζει ένα σύστημα αναγνώρισης και καταγραφής των βοοειδών(3).
(2) Η απόφαση 1999/571/ΕΚ της Επιτροπής της 28ης Ιουλίου 1999 αναγνωρίζει τον πλήρως επιχειρησιακό χαρακτήρα της αυστριακής βάσης δεδομένων για τα βοοειδή(4).
(3) Σύμφωνα με την οδηγία 93/24/ΕΟΚ μπορεί να επιτραπεί στα κράτη μέλη, ύστερα από αίτησή τους, να χρησιμοποιούν διοικητικές πηγές αντί των στοιχείων που λαμβάνονται με έρευνες επί του ζωικού κεφαλαίου, εφόσον πληρούν τα κριτήρια της εν λόγω οδηγίας.
(4) Η Αυστρία υπέβαλε αίτηση έγκρισης σύμφωνα με το άρθρο 1 παράγραφος 2 σημείο 3 της οδηγίας 93/24/ΕΟΚ.
(5) Η παρούσα απόφαση είναι σύμφωνη με τη γνώμη της μόνιμης επιτροπής γεωργικών στατιστικών, που έχει συσταθεί με την απόφαση 72/279/ΕΟΚ του Συμβουλίου(5),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στη Δημοκρατία της Αυστρίας να αντικαταστήσει μερικώς τις στατιστικές έρευνες για το ζωικό κεφάλαιο βοοειδών, που προβλέπονται από την οδηγία 93/24/ΕΟΚ, με τη χρήση του μητρώου βοοειδών προκειμένου να λάβει κάθε στατιστικό στοιχείο για να συμμορφωθεί με τις υποχρεώσεις που απορρέουν από την εν λόγω οδηγία. Η παρούσα έγκριση χορηγείται μέχρι τις 31 Δεκεμβρίου 2003.
Άρθρο 2
Οι βασικοί όροι τους οποίους πρέπει να τηρήσει η Δημοκρατία της Αυστρίας σχετικά με τη χρήση διοικητικών στοιχείων για στατιστικούς σκοπούς αναφέρονται στο παράρτημα της παρούσας απόφασης.
Άρθρο 3
Η παρούσα απόφαση απευθύνεται στη Δημοκρατία της Αυστρίας.
Βρυξέλλες, 6 Σεπτεμβρίου 2000.

Labels: 12
18
6